钦定古今图书集成/明伦汇编/闺媛典/第029卷 > 监察御史李君夫人兰陵萧氏墓志铭
## 钦定古今图书集成/明伦汇编/闺媛典/第029卷 > 监察御史李君夫人兰陵萧氏墓志铭

前人

夫人讳某，字某，南兰陵人。梁世宗明皇帝南海王珣。
自南海三叶，至有唐太子太师某，太师生中书侍郎
某，以文武之勤，左右帝室，世祚徐国，叠耀台阶，盖夫
人之大伯父也。父中书之弟驸马都尉太仆卿讳衡，
践修旧德，尚某邑公主，实生夫人，元宗其外大父也，
宣皇其舅也。天汉派流，地灵腾茂，蕴为和气，锺我淑
德。既笄，归于公族李氏曰錪錪，官至监察御史，以茂
行闻于时。上奉继亲，旁罗群族。夫人内贞明而外柔
顺，至于色养，义充于辅佐，仁见于周睦。至乃冠婚宾
祭之式，组𬘓黼黻之事，莫不能仪刑邦教，律度姻戚。
洎御史捐馆，夫人罢执笄之事，训道三女，以礼自居。
二十年间，母仪愈光，内则愈彰。知我“者方纪美行，贻
诸彤史，天不与善”，享年四十八而终，时建中元年九
月三日也。初，夫人无子，昼哭之后，归于其宗。仲弟御
史中丞复，孝爱之德，闻于天下，出守三州，皆从而居
焉。是岁，中丞由潭州迁左冯翊，会夫人幼女从夫有
江华之贬，亦将欲沿三湘展母子之欢，途次于晋陵，
遘疾而殁。俄兵兴，不“克反葬冯翊次子某以来岁某
月日，奉其姑之丧，权窆于某乡原。呜呼！仁宜有寿，善
宜有后。以夫人之贤，且先代之裔，与王室之出，而其
事并戾，岂命也欤！”予忝游冯翊之门也，久见命为之
志。其铭曰“昔在帝祖，承天命纪，维皇归妹，光耀载起。太师之孙，
鲁元之子。诞受休气，实为女士。共伯既没，敬姜道存。
训成内则，耀动高门。积德所因，其礼宜蕃。硕人无子，
天道宁论？将涉三湘，奄归九原。生惟共尽，有恨何言。”